Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 1 Pv 124/12/6601	Banská Bystrica, 28.6.2013
EEČ : 2-45-162-2013

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 245 odsek 1, odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	v presne nezistenom čase od 28.02.2012 do 15.30 h 29.02.2012 v Tajove okres Banská Bystrica v stredisku Tajov - Kejda v areáli Poľnohospodárskeho družstva Podlavice sa vlámal spoločne s ml. XXXXX, nar. XXXXX a XXXXX, nar. XXXXX, tak že do prvej budovy vošli cez strechu za pomoci nezisteného predmetu, kde povytrhávali a odcudzili rozvodové elektrické káble, následne prešli do druhého objektu, ktorý bol prehradený železnou zábranou vysokou 1,5 m, ktorú prekonali, vošli dovnútra a odcudzili odtiaľ rozvodné elektrické káble, pričom poškodili zásuvky a poistkovú skriňu, čím spôsobili XXXXX XXXXX, IČO: XXXXX škodu odcudzením vo výške 61,22,- € a poškodením vo výške 307,80,- €

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka OO PZ Banská Bystrica - západ ČVS: ORP-326/OZ-BB-2012 z 29.02.2012 bolo vznesené obvinenie ml. XXXXX pre prečin  krádeže podľa § 212 ods. 2 písm. a/  Tr. zák. a prečin poškodzovania cudzej veci podľa 245 ods. 1 Tr. zák. na tom skutkovom základe, ako je uvedené vo výrokovej časti rozhodnutia.

	Po skončení vyšetrovania poverený príslušník PZ predložil na tunajšiu okresnú prokuratúru spisový materiál s návrhom na podanie obžaloby.
                                                     
	Obvinený pri výsluchu v prípravnom konaní, ako aj v mediačnom konaní na tunajšom okresnom súde uviedol, že predmetného skutku sa dopustil. Na svoju obhajobu neuviedol žiadne okolnosti, ktoré by ho zbavovali trestnej zodpovednosti. Spôsobenú škodu uhradil. 

	Obvinený je  z  trestnej činnosti usvedčený predovšetkým výsluchmi spolupáchateľov ml. XXXXX a XXXXX, svedka – poškodeného XXXXX, ako aj listinnými dôkazmi. 

	Prečinu krádeže podľa § 212 ods. 2 písm. a/  Tr. zák. sa dopustí ten, kto si prisvojí cudziu vec tým, že sa jej zmocní a čin spácha vlámaním, za čo sa potrestá odňatím slobody až na dva roky. 

	Prečinu poškodzovania cudzej veci podľa § 245 ods. 1 Tr. zák. sa dopustí ten, kto zničí, poškodí alebo urobí neupotrebiteľnou cudziu vec a spôsobí tak na cudzom majetku malú škodu, za čo sa potrestá odňatím slobody až na jeden rok. 

	Podľa § 20  Tr. zák. ak bol trestný čin spáchaný spoločným konaním dvoch alebo viacerých páchateľov zodpovedá každý z nich, ako keby trestný čin spáchal sám. 

	V zmysle ust. § 216 ods. 1  Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo   aj bez návrhu podmienečne zastaviť trestné stíhanie ak 

	a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
	b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
	c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
                                              
	Obvinený sa k trestnej činnosti doznal, súhlas  na uvedený postup dal, je charakterizovaný priemerne, priestupkovo prejednaný nebol, záznam v registri trestov nemá. Škodu vo výške 123,- €, ktorú od neho poškodená strana požadovala uhradil 17.05.2013. Zástupca poškodenej strany XXXXX pri výsluchu túto skutočnosť potvrdil a uviedol, že obvinený uhradil 1/3 spôsobenej škody vo výške 123,- € a preto  od neho nežiada inú náhradu škody. Dopustil sa trestných činov, za ktoré zákon ustanovuje trest odňatia slobody, ktorých horná hranica neprevyšuje 5 rokov. 
                                           
	S poukazom  na tieto skutočnosti možno vyvodiť záver, že obvinený spĺňa zákonné podmienky pre podmienečné zastavenie trestného stíhania.

	Podľa § 216  ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
                                              
           Vzhľadom na okolnosti prípadu a na osobu obvineného som mu určila skúšobnú dobu v trvaní 12 mesiacov.

	Preto som rozhodla tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Dana Michaličková
prokurátorka